Saglasno članu 54 stav 1 tačka 29 Statuta Glavnog grada ("Sl. list CG-opštinski propisi", br.8/19 i 20/21), Skupština Glavnog grada - Podgorice, na sjednici održanoj dana 19. maja 2022. godine, razmatrala je Izvještaj o realizaciji Programa obavljanja komunalnih djelatnosti "Pogrebne usluge” d.o.o. – Podgorica za 2021. godinu i na osnovu člana 123 i 124 Poslovnika Skupštine Glavnog grada ("Sl. list CG-opštinski propisi", br.31/19,16/20 i 43/20), donijela sljedeće

**OCJENE I ZAKLJUČKE**

**O C J E N E**

Izvještaj o realizaciji Programa obavljanja komunalnih djelatnosti "Pogrebne usluge d.o.o. Podgorica za 2021. godinu sačinjen je shodno Zakonu o komunalnim djelatnostima (“Sl.list CG, br. 55/16, 74/16, 02/18 i 66/19), Pravilniku o bližem sadržaju godišnjeg program obavljanja komunalnih djelatnosti i godišnjeg izvještaja o realizaciji godišnjeg progama obavljanja komunalnih djelatnosti (“Sl.list CG”, br. 54/20) i Ugovoru o povjeravanju obavljanja komunalnih djelatnosti i korišćenju komunalne infrastrukture i drugih sredstava u svojini Glavnog grada Podgorica („Sl.list CG – opštinski propisi“, br.16/20).

Izvještaj je koncipiran na način da prati realizaciju aktivnosti koje su predviđene Programom obavljanja komunalnih djelatnosti ovog Društva za 2021.godinu, uzimajući u obzir okolnosti koje su izazvane virusom COVID 19, a koje su uticale na organizaciju obavljanja poslova na način da je pružanje pojedinih usluga bilo onemogućeno u periodu kada su na snazi bile mjere protiv suzbijanja širenja naznačenog virusa.

Gore navedenim Ugovorom, Glavni grad – Podgorica je Društvu sa ograničenom odgovornošču “Pogrebne usluge” povjerio pružanje pogrebnih usluga, održavanje i uređenje groblja, koje su djelatnosti od javnog interesa, dok je Društvo registrovano i za poslove davanja u zakup grobnih mjesta, trgovinu na malo pogrebnom opremom, trgovinu na malo cvijećem, izradu i montažu nadgrobnih obilježja, iznajmljivanje nekretnina i upravljanje njima.

Osnovni oblici organizovanja Društva, shodno Statutu Društva, su: Sektor za tehničko – operativne i Sektor za ekonomsko – pravne poslove, koji u svom sastavu imaju službe.

Odbor direktora je organ upravljanja Društva i tokom izvještajnog perioda održao je 20 sjednica na kojima je razmatrao i usvajao važne informacije, izvještaje, programe i druge materijale od značaja za poslovanje.

Povjerene poslove iz osnovne i dopunske djelatnosti, Društvo je realizovalo u 2021.godini sa 78 izvršioca koji su angažovani na neodređeno vrijeme i 12 zaposlenih angažovanih po osnovu sporazuma sa Agencijom za privremeno ustupanje zaposlenih.

‘’Pogrebne usluge’’ d.o.o. Podgorica je u izvještajnom periodu realizovalo planirane poslove iz povjerenih djelatnosti Društva u skladu sa Programom obavljanja komunalnih djelatnosti za 2021. godinu. Naime, poslovi na održavanju dva gradska groblja “Čepurci” i “Zagorič”, groblja u mjesnim zajednicama “Donja Gorica” i “Tološi”, kao i groblja u opštini u okviru Glavnog grada – Golubovci, realizovani su u iznosu od 554.015,64€ što je za na nivou planirane vrijednosti. U okviru poslova pružanja pogrebnih usluga na gradskim grobljima, Društvo je iste kontinuirano realizovalo poštujući propisane mjere, u vrijednosti od 207.768,26€, što je 3% iznad planiranog obima, dok vrijednost realizovanih poslova iz dopunske djelatnosti (prodaja pogrebne opreme, garderobe i cvijeća) iznosi 310.590,70€, što je 2% iznad planiranog obima.

Tokom izvještajnog perioda, “Pogrebne usluge” d.o.o. je nastavilo sa sprovođenjem aktivnosti na proširenju postojećih kapaciteta u okviru gradskih groblja. S tim u vezi, započeti su radovi na rušenju postojećeg i izgradnji novog ogradnog zida, kao i izgradnji 143 grobnice na groblju „Zagorič“ ugovorene vrijednosti 126.737,95€. Takođe, radovi su se izvodili i u okviru groblja „Čepurci“, odnosno započeti su radovi na VII fazi proširenja ovog gradskog groblja, čija ugovorena vrijednost radova iznosi 121.208,75€, dok su tokom izvještajne godine realizovani i radovi na izgradnji infrastrukture u okviru IV faze,u iznosu od 10.704,96€, kao i radovi na izgradnji 17 grobnica sa potpornim zidom, u iznosu od 17.565,22€.

Tokom 2021.godine, započete su aktivnosti na realizaciji jednog od važnijih kapitalnih projekata Glavnog grada, odnosno na izgradnji Novog groblja na Ćemovskom polju, gdje je planirana izgradnja 18.412 grobnica, odnosno 39.369 novih grobnih mjesta, čime će se riještiti nedostatak grobnih mjesta za narednih 50 godina.

**Ukupan prihod** koji je ostvaren u 2021.god. iznosi **1.845.311,90** €, što je za 32% iznad finansijskog plana za 2021.godinu. Prihod iz osnovne djelatnosti učestvuje sa 32% u ukupnom prihodu i iznosi 586.186,29€. Prihod od dopunske djelatnosti iznosi 1.259.125,61€ i u ukupnom prihodu učestvuje sa 68%.

**Ukupan rashod**, u izvještajnom periodu, iznosi **1.588.785,65**€, što je za 17% iznad plana za 2021.godinu. Najveću stavku u rashodima čine troškovi zarada, naknada zarada i ostali lični rashodi koji iznose 1.046.878,02€.

Društvo sa ograničenom odgovornošću “Pogrebne usluge” ostarilo je u 2021.godini neto dobit u iznosu od **231.401,47€.**

Ukupna potraživanja Društva na 31.12.2021. godine iznose 280.125,55€, a obaveze iz poslovanja prema dobavljačima, na isti dan, iznose 24.909,46€ i iste su regulisane početkom tekuće godine.

Procenat naplate fakturisanih prihoda u 2021. godini iznosi 92%, pri čemu procenat naplate naknade po osnovu održavanja groblja u 2021.godinu iznosi 90,82%.

U izvještajnom periodu Društvo je likvidno i izvršava novčane obaveze blagovremeno, uz napomenu da se finansiranje poslovanja vrši iz sopstvenih izvora, bez zaduživanja.

U 2021.godini ugovoreno je i realizovano javnih nabavki u iznosu od 2.290.344,29€, od čega se na radove odnosi 2.045.159,34€, na robe 206.437,79€ i na usluge 38.747,16€.

Tokom izvještajnog perioda ovo Društvo je, shodno Uredbi o bližim elementima i metodologiji za određivanje cijena komunalnih usluga (“Sl.list CG” br.55/20), utvrdilo Cjenovnik pogrebnih usluga i usluga održavanja i uređivanja groblja, a na koji je saglasnost dala Skupština Glavnog grada na sjednici koja je odžana dana 29.10.2021.godine.

Na bazi prezentiranih pokazatelja može se ocijeniti da je „Pogrebne usluge“d.o.o. Podgorica kvalitetno realizovalo poslove iz osnovne i dopunske djelatnosti, kroz realizaciju aktivnosti definisanih Programom obavljanja komunalnih djelatnosti ovog Društva za 2021.godinu.

Polazeći od datih ocjena, Skupština Glavnog grada donosi sljedeće:

**Z A K LJ U Č K E**

1. Usvaja se Izvještaj o realizaciji Programa obavljanja komunalnih djelatnosti "Pogrebne usluge” d.o.o. – Podgorica za 2021. godinu;
2. U skadu sa projektnom dokumentacijom, nastaviti tokom 2022.godine započete aktivnosti na proširenju gradskog groblja ‘’Čepurci’’ i “Zagorič”, kao i izgradnji Novog groblja, čime će se obezbijediti uslovi da Glavni grad Podgorica dobije komunalnih objekat koji je prilagođen potrebama i savremenim uslovima obavljanja ove usluge;
3. Za realizaciju navedenih zaključaka zadužuje se menadžment ‘’Pogrebne usluge’’ d.o.o.- Podgorica.

Broj: 02-016/22-287

Podgorica, 19. maj 2022.godine

**SKUPŠTINA GLAVNOG GRADA – PODGORICE**

**PREDSJEDNIK SKUPŠTINE,**

**dr Đorđe Suhih**